Ягу къагъэкIыжу
Гъатхэпэм и 8-м илъэс 69-рэ ирикъуащ балъкъэр лъэпкъыр залымыгъэкIэ хэкум зэрырашрэ.
А махуэм хуэщыгъуэну цIыхухэр щызэхуэсат 1944 — 1957 гъэхэм политикэ залымыгъэм ихьахэм я фэеплъ Долинск дэтым деж.
Абы къекIуэлIащ Къэбэрдей-Балъкъэр Республикэм и Парламентым и УнафэщI Чеченов Ануар, Правительствэм хэтхэр, республикэм щыIэ жылагъуэ зэгухьэныгъэхэм я лIыкIуэхэр, нэгъуэщIхэри.
Балъкъэр лъэпкъым и «Алан» жылагъуэ зэгухьэныгъэм и тхьэмадэ Беппаев Суфьян пэублэ псалъэр жиIа иужь, КъБР-м ис муслъымэнхэм я IуэхущIапIэм и тхьэмадэм и къуэдзэ Мисиров Хъызыр политикэ залымыгъэм хэкIуэдахэм папщIэ къызэхуэсахэм дыуэ яригъэщIащ.
Зэхуэсым къекIуэлIахэм удз гъэгъахэр тралъхьащ балъкъэр усакIуэ Мечиев Кязим и кхъэлэгъунэм. ИужькIэ цIыхухэр щIыхьащ политикэ зэлымыгъэм ихьахэм я музейм икIи балъкъэр лъэпкъым и тхыдэм щыщ напэкIуэцIхэр къэзыгъэлъагъуэ хьэпшыпхэм, сурэтхэм, тхыгъэхэм щыгъуазэ зыхуащIащ.
КъыкIэлъыкIуэу фэеплъым и бжэIупэм пэкIу щекIуэкIащ. Абы хэтащ Къалмыкъым, Ингушым, Къэрэшей-Шэрджэсым къикIа лIыкIуэхэр, балъкъэр лъэпкъым и жылагъуэ зэгухьэныгъэхэм хэтхэр.
Тхыгъэри сурэтри
Къумахуэ Аслъэн ейщ.
